Základná škola Gea Mileva (Plovdiv)

**Základná škola Gea Mileva** (), známejšia však pod názvom **Marazlijata** () je budova školy z konca 19. storočia ležiaca v centrálnej časti mesta Plovdiv v Plovdivskej oblasti v južnom Bulharsku.

## Iné názvy
Budova je, alebo bola v minulosti známa aj pod názvami **Škola „Marazlijata“** (), **Marašlijata** (), **Grécke gymnázium** (), **Škola Grigoriho Marazliho** (), alebo **Druhé progymnázium „Marazlijata“** ().

## Lokalita
Budova leží v centrálnej časti Plovdivu na širokej terase s dvorom v úpätí strmej a skalnatej východnej časti pahorku Džambaz tepe v hraniciach architektonicko-historickej rezervácie Starý Plovdiv.

## Dejiny a súčasnosť
Budova školy bola postavená v priebehu roku 1899, (niektoré zdroje uvádzajú dokončenie budovy až v roku 1900), podľa projektu architekta Dimitria Andronika, ktorý vyštudoval architektúru na aténskom polytechnickom inštitúte. 

Hlavným sponzorom ako aj iniciátorom výstavby bol Grigorij Marazli (Marazlijata),uvádzaný aj ako Grigorij Marašli (Marazlijata)(syn obchodníka z mestskej časti Maraša), ktorý žil v Odese, kde pôsobil dlhé roky ako starosta. Aj keď sám nežil v Plovdive, vyslovil želanie, aby sa škola nachádzala na „*krásnom a vysokom mieste“*. Parcela na výstavbu budovy bola darovaná chrámovou školou pri Chráme svätej Paraskevy. 

Do roku 1906 bol vyučovací jazyk v škole grécky a gymnázium bolo známe ako *Grécke gymnázium*. Po tomto roku sa prešlo na vyučovanie v bulharčine a škola prijala názov *Druhé progymnázium „Marazlijata“*. 

Po atentáte v Katedrále svätej Nedele v roku 1925 bola škola (spolu so *Štvrtým progymnáziom „Petka Karavelova* a *Židovskou školou*) využívaná ako väzenie. Pri vchode do budovy sa nachádza pamätná doska osobám, ktoré tu boli v dôsledku udalosti 1. júna 1925 popravení. Následne sa škola vrátila k normálnemu učebnému procesu. V roku 1930 bola na hornom poschodí budovy vytvorená scénamiestnosť, ktorú bohato dekoroval učiteľ Babanov. V miestnosti sa pravidelne konali kultúrne akcie. 

Budova sa aj v súčasnosti používa ako škola, pričom je sídlom *Základnej školy Gea Mileva*.

## Charakteristika
Budova bola postavená v klasicistickom slohu podľa projektu gréckeho architekta Dimitria Andronika. Ide o pomerne masívnu stavbu. Fasáda budovy je zdobená pilastrami. Architektonicky najzaujímavejšia je centrálna časť prednej fasády, ktorú tvorí výrazný rizalit nachádzajúci sa nad portikom. Portikus je zdobený dekoratívnou maľbou a pred ním sa nachádza dvojramenné schodisko. Nad druhým poschodím je rizalit zakončený trojuholníkovým frontónom. V spodnej časti je podopieraný štyrmi stĺpmi zhotovenými v dórskom štýle. Stĺpy sú mramorové, vyrobené boli v Grécku a následne boli privezené do Plovdivu. Sú zdobené tzv. byzantskou mozaikou. V predsieni sa nachádza pamätná doska, ktorá nesie meno Grigoriho Marazliho, ako iniciátora a sponzora výstavby.

## Štatút a dôvod pamiatkovej ochrany
Kategória: kultúrna pamiatka miestneho významu

## Zaujímavosti
* Prvá grécka obecná škola bola v Plovdive založená už v roku 1780. Nazývala sa *Centrálna grécka škola* () a nachádzala sa pri Chráme svätého Demetera Solúnskeho.
* Medzi absolventov školy sa radí veľké množstvo známych bulharských osobností, predovšetkým umelcov.

## Galéria

Plovdiv-2021-02-Marazlijata04.jpg|celkový pohľad na budovu zo severovýchodu
Geo Milev School, Plovdiv.jpg|pohľad na budovu z východu
Plovdiv-2021-02-Marazlijata02.jpg|pohľad na centrálnu časť hlavného priečelia so vstupom do bodovy
Plovdiv-2021-02-Marazlijata01.jpg|detailný pohľad na južnú časť východnej fasády
Greek High School in Plovdiv.jpg|budova na pohľadnici zo začiatku 20. storočia


## Referencie

## Iné projekty

Kategória:Stavby v Plovdive
Kategória:Džambaz tepe
Kategória:Kultúrne pamiatky v Bulharsku
Kategória:Architektúra z 1899
Kategória:Klasicistické stavby v Bulharsku
Kategória:Školy v Bulharsku